# Bojan Krkić i Pérez

Bojan Krkić i Pérez (en serbi ciríl·lic: Бојан Кркић Перес) (Linyola, 28 d'agost de 1990) esportivament conegut com a Bojan, és un exfutbolista professional català, de pare serbi.

## Biografia

Bojan Krkic Pérez va néixer a Linyola (Pla d'Urgell) el 28 d'agost de 1990. El seu pare, també Bojan i de nacionalitat sèrbia, va arribar a Catalunya dos anys abans del naixement de Bojan, per jugar a la segona divisió, a les acaballes de la seva carrera. Havia jugat a l'Estrella Roja i l'OFK de Belgrad i fitxat pel CFJ Mollerussa, el 88, que acabava de pujar a segona divisió. Internacional Sots-21 (8), Olímpic (4) i amb la selecció absoluta (1) sèrbia. A la seva retirada el 1989 va obrir una escola de futbolistes professionals i anys més tard (1997) va signar pel Barça, com a observador de talents a partir de 4 anys dels mercats futbolístics francès i italià.
Van ser Oriol Tort i Joan Martínez-Vilaseca qui van descobrir el jove crac, que somia ser professor d'INEFC i que va debutar com a futbolista a l'edat de 4 anys, sempre animat pel seu pare, que a més li fa de representant. Cal destacar aquestes paraules que demostren que toca de peus a terra:
| « | M'agradaria arribar, com a tothom que juga a futbol, però cal anar pas a pas. Ara com ara marco gols, però és perquè estic en un bon equip sense el qual no podria fer res. Em falta molt per aprendre. | » |
| — Bojan |||
La seva mitjana realitzadora a les categories inferiors fou de 3,5 gols per partit, arribant a 423 'dianes' comptant des de la seva etapa com a benjamí. Els seus ídols són Patrick Kluivert i Carles Puyol.
En l'àmbit futbolístic, Bojan és davanter que ha batut tots els rècords de gols marcats en les categories inferiors del Barça. Ha marcat centenars de gols, té una mitjana de més de 3 gols per partit en tots els equips de les diferents categories per les quals ha passat. És un jugador que destaca per l'instint golejador, pel seu punt d'honor, per no donar una pilota per perduda i per la dificultat que causa als rivals si proven de frenar-lo quan va corrent.
Va arribar al Barça després que el seu pare, observador del club, el recomanés a la Secretaria tècnica. Després de jugar a les categories inferiors, debutà amb el FC Barcelona B ja iniciada la temporada 2006-2007 (va jugar-hi 15 partits i va marcar 9 gols) i pujà definitivament al primer equip la temporada 2007-2008.
La temporada 2007-2008 fou pujat al primer equip del Barça. Aquell mateix any també formà part de la selecció espanyola sub-17 als seus setze anys i participà en el Campionat del Món celebrat a Corea del Sud, on Espanya quedà segona darrere Nigèria i on ell rebé la Pilota de Bronze com a 3r millor jugador del campionat. En aquell moment, ell i el jugador mexicà Giovani Dos Santos foren considerats les grans estrelles emergents del planter blaugrana per a les temporades vinents.
El dia 24 d'abril de 2007 va debutar amb el primer equip del FC Barcelona en un partit amistós contra l'Al-Ahly El Caire per a celebrar el centenari de l'equip egipci, on va marcar el segon gol del partit.
El dia 16 de setembre de 2007 va debutar en partit oficial amb el primer equip del FC Barcelona en un partit de Lliga contra l'Osasuna al Reyno de Navarra que va acabar en empat a zero gols. Amb només disset anys i dinou dies, és el tercer jugador més jove que debuta en el primer equip del FC Barcelona en partit oficial.
El primer gol de Bojan Krkic a primera divisió va ser el 21 d'octubre del 2007 en el camp del Vila-real CF, en el seu debut com a titular.
El 19 de setembre del 2007, va debutar amb el Barça a la Lliga de Campions de la UEFA contra l'Olympique de Lió, convertint-se en el jugador més jove de la història (disset anys i vint-i-dos dies) en jugar en aquesta competició, superant d'aquesta manera el ghanès Peter Oforiquaye.
Va marcar el seu primer gol al Camp Nou el dia 24 de novembre del 2007 i en la màxima competició internacional de clubs, la prestigiosa Lliga de Campions, l'1 d'abril del 2008 al camp de l'equip alemany del Schalke 04, el Veltins-Arena de Gelsenkirchen, convertint-se en el segon més jove de tota la història de la competició a fer-ho, per darrere Peter Oforiquaye.
El dia 28 d'agost del 2008, en fer divuit anys, signà el seu primer contracte professional amb el FC Barcelona, de cinc anys de durada i amb una clàusula de rescissió de 80 milions d'euros.
El 28 d'agost de 2009 fou suplent en el partit de la Supercopa d'Europa que enfrontà el Barça contra l'FC Xakhtar Donetsk, que l'equip blaugrana guanyà per 1 a 0 en la pròrroga.
El 19 de març de 2011, amb 20 anys i 202 dies, va jugar el seu partit número 100 a Primera Divisió davant del Getafe CF, i es va convertir així en el jugador més jove en la història del Barça en arribar a aquesta xifra, i el tercer en la història de la lliga, només per darrere de Raúl González i de Joseba Etxeberria. Coincidint amb l'efemèride, va marcar el seu 25è gol a la màxima categoria.
Després de diverses setmanes en què s'especulava sobre la seva sortida del club, vinculada sobretot al possible fitxatge d'Alexis Sánchez pel Barça, el dia 22 de juny de 2011, i després que s'oficialitzés l'alta de Sánchez, el Futbol Club Barcelona oficialitzà el traspàs del davanter de Linyola al club italià AS Roma, on va signar per les següents tres temporades. El primer any estigué a les ordres del tècnic asturià Luis Enrique Martínez. El club català ingressà 12 milions d'euros per la venda de Bojan, amb un contracte amb una clàusula de recompra obligatòria: el Barça hauria de recomprar el jugador, el 2014, per 13 milions d'euros, llevat que el club italià el volgués retenir, cas en què hagués hagut de pagar 28 milions addicionals.
El juliol de 2014 Bojan fou traspassat a l'Stoke City anglès, club on jugava Marc Muniesa, i amb el qual signà un contracte per quatre anys. El 29 de juliol es va estrenar en el seu primer partit amb el seu nou equip marcant un gol.
El febrer de 2017 Bojan marxa cedit al FSV Mainz 05, de la Bundesliga.
L'agost del mateix any es confirma el retorn de Bojan a la Lliga espanyola amb la seva cessió a l'Alavés. S'esperava que fos el pilar del club vitorià, però les oportunitats pel jugador van ser escasses i es va posar fi a la seva cessió. El de Linyola va passar a ser altre cop jugador de l'Stoke City fins a l'agost del 2019.
Els anys 2019 i 2020 va jugar al Montreal Impact, club de la Major League Soccer.
Les temporades 2021 i 2022 va jugar al Vissel Kobe amb una participació marcada per les lesions.
El 23 de març del 2023, a 32 anys, va anunciar la seva retirada com a futbolista professional.

### Carrera internacional

Krkić s'estrenà com a jugador de la selecció catalana en el partit contra el País Basc, disputat el 29 de desembre del 2007 a Bilbao.
El juny de 2011 formà part de la selecció espanyola de futbol sub-21 que va guanyar el Campionat d'Europa de futbol sub-21 de 2011, celebrat a Dinamarca.
Bojan va ser convocat per primer cop amb la selecció espanyola absoluta per jugar un partit contra la selecció francesa, però no va poder debutar per culpa d'una gastroenteritis.

## Palmarès
### FC Barcelona

* 1 Campionat del Món de Clubs (2009)
* 1 Supercopa d'Europa (2009).
* 2 Lligues de Campions (2008-09, 2010-11)
* 1 Copa del Rei (2008-09)
* 3 Lligues espanyoles (2008-09, 2009-10, 2010-11)
* 2 Supercopes d'Espanya (2009, 2010)

### AFC Ajax

* 1 Eredivisie (2013-14)
* 1 Supercopa neerlandesa (2013)

### Montreal Impact

* 1 Campionat canadenc (2019)

### Selecció espanyola

* 1 Campionat d'Europa sub-21 (2011)
* 1 Campionat d'Europa sub-17 (2007)

### Individual

* Màxim golejador del Campionat d'Europa sub-17 (2006) (5 gols)
* Jugador d'or del Campionat d'Europa sub-17 (2007)
* Pilota de bronze de la Copa del Món sub-17 (2007)
* Bota de bronze de la Copa del Món sub-17 (2007) (5 gols)
* Premi Don Balón com a jugador revelació de la Lliga espanyola (2007-08)

## Estadístiques

    A 2 de setembre de 2020.
| Club | Div | Temporada | Lliga | Lliga | Copes nacionals$^{(1)}$ | Copes nacionals$^{(1)}$ | Internacionales$^{(2)}$ | Internacionales$^{(2)}$ | Total | Total |
| Club | Div | Temporada | Partits | Gols | Partits | Gols | Partits | Gols | Partits | Gols |
| F. C. Barcelona B  Catalunya | 2.ªB | 2006-07 | 22 | 10 | — | — | — | — | 22 | 10 |
| F. C. Barcelona B  Catalunya | Total club | Total club | 22 | 10 | — | — | — | — | 22 | 10 |
| F. C. Barcelona  Catalunya | 1a | 2007-08 | 31 | 10 | 8 | 1 | 9 | 1 | 48 | 12 |
| F. C. Barcelona  Catalunya | 1a | 2008-09 | 23 | 2 | 9 | 5 | 10 | 3 | 42 | 10 |
| F. C. Barcelona  Catalunya | 1a | 2009-10 | 23 | 8 | 6 | 3 | 7 | 1 | 36 | 12 |
| F. C. Barcelona  Catalunya | 1a | 2010-11 | 27 | 6 | 7 | 1 | 3 | 0 | 37 | 7 |
| F. C. Barcelona  Catalunya | Total club | Total club | 104 | 26 | 30 | 10 | 29 | 5 | 163 | 41 |
| A. S. Roma Itàlia | 1a | 2011-12 | 33 | 7 | 2 | 0 | 2 | 0 | 37 | 7 |
| A. S. Roma Itàlia | Total club | Total club | 33 | 7 | 2 | 0 | 2 | 0 | 37 | 7 |
| A. C. Milan Itàlia | 1a | 2012-13 | 19 | 3 | 2 | 0 | 6 | 0 | 27 | 3 |
| A. C. Milan Itàlia | Total club | Total club | 19 | 3 | 2 | 0 | 6 | 0 | 27 | 3 |
| Ajax d'Amsterdam Països Baixos | 1a | 2013-14 | 24 | 4 | 4 | 1 | 4 | 0 | 32 | 5 |
| Ajax d'Amsterdam Països Baixos | Total club | Total club | 24 | 4 | 4 | 1 | 4 | 0 | 32 | 5 |
| Stoke City F. C. Anglaterra | 1a | 2014-15 | 16 | 4 | 2 | 1 | — | — | 18 | 5 |
| Stoke City F. C. Anglaterra | 1a | 2015-16 | 27 | 7 | 4 | 0 | — | — | 31 | 7 |
| Stoke City F. C. Anglaterra | 1a | 2016-17 | 9 | 3 | 2 | 0 | — | — | 11 | 3 |
| Stoke City F. C. Anglaterra | 1a | 2017-18 | 1 | 0 | 1 | 0 | — | — | 2 | 0 |
| Stoke City F. C. Anglaterra | 2.ª | 2018-19 | 21 | 1 | 2 | 0 | — | — | 23 | 1 |
| Stoke City F. C. Anglaterra | Total club | Total club | 74 | 15 | 11 | 1 | — | — | 85 | 16 |
| Mainz 05 Alemanya | 1a | 2016-17 | 11 | 1 | 0 | 0 | — | — | 11 | 1 |
| Mainz 05 Alemanya | Total club | Total club | 11 | 1 | 0 | 0 | 0 | 0 | 11 | 1 |
| Deportivo Alavés Espanya | 1a | 2017-18 | 13 | 0 | 2 | 1 | — | — | 15 | 1 |
| Deportivo Alavés Espanya | Total club | Total club | 13 | 0 | 2 | 1 | — | — | 15 | 1 |
| Montreal Impact Canadà | 1a | 2019 | 8 | 3 | 2 | 0 | — | — | 10 | 3 |
| Montreal Impact Canadà | 1a | 2020 | 6 | 0 | 0 | 0 | 2 | 0 | 8 | 0 |
| Montreal Impact Canadà | Total club | Total club | 14 | 3 | 2 | 0 | 2 | 0 | 18 | 3 |
| Total carrera | Total carrera | Total carrera | 314 | 69 | 53 | 13 | 43 | 5 | 410 | 87 |
| $^{(1)}$ Inclou dades de la Copa del Rei, Supercopa d'Espanya, Copa Italiana, Supercopa Neerlandesa, Copa Neerlandesa, Copa de la Lliga de Inglaterra, FA Cup i Campionat Canadenc de Futbol.$^{(2)}$ Inclou dades de la Lliga de Campions, Lliga Europea, Mundial de Clubs, Supercopa d'Europa i Lliga de Campions de la CONCACAF. |||||||||||

## Referències

* ↑ (castellà) 'Bo' celebra de tres en tres
* ↑ «La notícia, publicada al web del club». Arxivat de l'original el 2008-08-30. [Consulta: 29 agost 2008].
* 1 2 «Acta de la final de la Supercopa d'Europa de 2009» (en anglès). UEFA, 28-08-2009. [Consulta: 9 setembre 2013].
* ↑ «Bojan no confirma la seva marxa però dona a entendre que la seva etapa al Barça ja s'ha acabat». 3cat24.cat.
* ↑ «Bojan Krkic, traspassat a l'AS Roma». Web oficial del FC Barcelona, 22-07-2011. Arxivat de l'original el 2014-11-09. [Consulta: 24 juliol 2011].
* ↑ «Bojan marxa traspassat al Stoke City anglès». 324.cat, 22-07-2014. [Consulta: 22 juliol 2014].
* ↑ «Bojan s'estrena com a jugador de l'Stoke City amb un gran gol». 324.cat. [Consulta: 30 juliol 2014].
* ↑ «Bojan Krkic, cedido al Mainz 05» (en castellà), 01-03-2017. [Consulta: 17 març 2017].
* ↑ «Bojan torna la Lliga Espanyola per jugar amb l'Alabès». 324.cat. [Consulta: 6 setembre 2017].
* ↑ «El Vissel Kobe decideix no renovar el contracte de Bojan Krkic». © Corporació Catalana de Mitjans Audiovisuals, SA, 27-12-2022. [Consulta: 12 febrer 2023].
* ↑ «Bojan Krkic es retirarà del futbol professional amb un partit amb la selecció catalana». CCMA.cat, 23-03-2023. [Consulta: 23 març 2023].
* ↑ «La Rojita: ¡Sí, sí, sí, la Eurocopa ya está aquí!» (en castellà). Diari As, 27-06-2011. [Consulta: 19 maig 2013].
Bojan Krkić amb el Barça - Plantilles de navegació :
FC Barcelona 2007-081 V. Valdés · 3 Milito · 4 Márquez · 5 Puyol · 6 Xavi · 7 Guðjohnsen · 8 Iniesta · 9 Eto'o · 10 Ronaldinho · 11 Zambrotta · 13 Pinto · 14 Henry · 15 Edmílson · 16 Sylvinho · 17 Gio dos Santos · 18 Ezquerro · 19 Messi · 20 Deco · 21 Thuram · 22 Abidal · 23 Oleguer · 24 Touré Yaya · 25 Jorquera · 27 Bojan · 30 Víctor Sánchez · 33 Pedro · 36 Víctor Vázquez · 37 Fali · 38 Rueda · Entrenador Frank Rijkaard
El Barça del Triplet (2008-2009)1 Víctor Valdés  · 2 Cáceres  · 3 Piqué  · 4 Márquez  · 5 Puyol  · 6 Xavi  · 7 Guðjohnsen  · 8 Iniesta  · 9 Eto'o  · 10 Messi  · 11 Bojan  · 13 Pinto  · 14 Henry  · 15 Keita  · 16 Sylvinho  · 18 Milito  · 20 Dani Alves  · 21 Hleb  · 22 Abidal  · 24 Touré Yaya  · 25 Jorquera  · 27 Pedro  · 28 Busquets  · 29 Víctor Sánchez  · Entrenador Pep Guardiola
FC Barcelona 2009-101 V. Valdés · 2 Dani Alves · 3 Piqué · 4 Márquez · 5 Puyol · 6 Xavi · 8 Iniesta · 9 Ibrahimović · 10 Messi · 11 Bojan · 13 Pinto · 14 Henry · 15 Keita · 16 Busquets · 17 Pedro · 18 Milito · 19 Maxwell · 21 Txigrinski · 22 Abidal · 24 Touré Yaya · 28 Dos Santos · 32 Fontàs · 34 Thiago · 35 Jeffrén · 40 Bartra · Entrenador Pep Guardiola
FC Barcelona 2010-111 V. Valdés · 2 Dani Alves · 3 Piqué · 5 Puyol · 6 Xavi · 7 Villa · 8 Iniesta · 9 Bojan · 10 Messi · 11 Jeffrén · 13 Pinto · 14 Mascherano · 15 Keita · 16 Busquets · 17 Pedro · 18 Milito · 19 Maxwell · 20 Afellay · 21 Adriano · 22 Abidal · 26 Fontàs · 27 Nolito · 28 Sergi Roberto · 30 Thiago · 32 Bartra · 34 Dos Santos · 37 Oriol Romeu · 40 Montoya · Entrenador Pep Guardiola :
Bojan Krkić amb la selecció espanyola - Plantilles de navegació :
Selecció de futbol d'Espanya sub-21 – Campionat d'Europa de futbol Sub-21 de 2011
1 Miño •
2 Azpilicueta •
3 Domínguez •
4 J. Martínez (c) •
5 San José •
6 Jeffrén •
7 Adrián •
8 Parejo •
9 Bojan •
10 Mata •
11 Capel •
12 Montoya •
13 De Gea •
14 Nsue •
15 José Ángel •
16 Ruiz •
17 Dídac •
18 Herrera •
19 Thiago •
20 Botía •
21 R. Pérez •
22 Muniain •
23 Mariño •
Entrenador: Milla :